ID-DEĊIŻJONI TAL-KUMMISSJONI
tal-19 ta' Novembru 2004
li taċċetta impenn offert b'rabta mal-proċedura anti-dumping fir-rigward ta' l-importazzjoni tas-silicon carbide li joriġina, inter alia, fl-Ukraina
(2004/782/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra importazzjoni dumped minn pajjiżi li m'humiex membri tal-Komunità Ewropea (1)(“ir-Regolament bażiku”), u b'mod partikolari l-Artikoli 8, 21 u 22 (c) tiegħu,
Wara li kkonsultat il-Kumitat Konsultattiv,
Billi:
A. IL-PROĊEDURA
(1)
Permezz tar-Regolament (KE) Nru 1100/2000 (2), il-Kunsill impona imposta definittiva anti-dumping fuq importazzjonijiet tas-silicon carbide li joriġinaw, inter alia, fl-Ukraina (“il-miżuri eżistenti”).
(2)
F'Marzu 2004, il-Kummissjoni ħabbret, permezz tal-pubblikazzjoni ta' avviż fil-Ġurnal Uffiċjali ta' l-Unjoni Ewropea (3), il-bidu ta' reviżjoni interim parzjali tal-miżuri eżistenti fuq l-importazzjonijiet tal-prodott ikkonċernat li joriġina, inter alia, fl-Ukraina, sabiex jiġi eżaminat jekk għandhomx jiġu emendati sabiex jieħdu in konsiderazzjoni ċerti konsegwenzi tat-tkabbir ta' l-Unjoni Ewropea għal 25 Stat Membru (“tkabbir”).
(3)
Il-Kunsill wasal għall-konklużjoni li kien fl-interess tal-Komunità li jsir provediment għall-adattazzjoni temporanja tal-miżuri eżistenti sabiex jiġi evitat impatt negattiv f'daqqa u eċċessiv fuq l-importaturi u l-utenti fl-għaxar Stati Membri ġodda li daħlu fl-Unjoni Ewropea (“l-10 ta' l-UE”) immedjatament wara t-tkabbir. Ġie kkunsidrat li l-aħjar mod sabiex jinkiseb dan kien permezz ta' l-aċċettazzjoni ta' impenn offert mill-parti ko-operattiva b'element għal limitu kwantitattiv.
(4)
Għalhekk, permezz tad-Deċiżjoni 2004/498/KE (4), il-Kummissjoni aċċettat bħala miżura speċjali impenn għal perjodu qasir minn produttur esportatur fl-Ukraina (Open Joint Stock Company Zaporozhsky Abrasivny Combinat).
(5)
Sabiex isir provvediment għal eżenzjoni mill-imposti marbuta ma' l-anti-dumping permezz ta' l-aċċettazzjoni ta' l-impenn, ir-Regolament (KE) Nru 1100/2000 kien emendat permezz tar-Regolament (KE) Nru 991/2004.
(6)
Kien stipulat fid-Deċiżjoni 2004/98/KE li l-aċċettazzjoni ta' l-impenn kellu jkun limitat għal perjodu inizjali ta' sitt xhur (“il-perjodu oriġinali”) mingħajr ħsara għall-perjodu normali ta' dewmien u li kellu jiskadi wara dan il-perjodu sakemm il-Kummissjoni ma kkunsidratx xieraq li testendi l-perjodu ta' l-applikazzjoni tagħha.
(7)
Għalhekk, il-Kummissjoni eżaminat jekk il-kundizzjonijiet eċċezzjonali u negattivi għall-partijiet interessati fl-10 ta' l-UE li wasslu għall-aċċettazzjoni ta' l-impenn għadhomx jeżistu. Bħala parti mill-valutazzjoni kumplessiva, saret ukoll evalwazzjoni ta' l-aderenza tal-kumpanija kkonċernata ma' l-impenn tagħha.
B. VALUTAZZJONI
1. Kontenut ta' l-impenn kurrenti
(8)
L-impenn eżistenti offert mill-kumpanija kkonċernata jobbligaha, inter alia, li tesporta bi qbil mal-fluss tradizzjonali tagħha tal-kummerċ lill-klijenti fl-10 ta' l-UE fi ħdan il-qafas tal-limitu kwantitattiv stabbilit abbażi tal-flussi preċedenti tradizzjonali ta' l-esportazzjoni fl-10 ta' l-UE.
(9)
It-termini ta' l-impenn jobbligaw ukoll lill-kumpanija firmatarja li tipprovdi lill-Kummissjoni b'informazzjoni regolari u dettaljata fil-forma ta' rapport ta' kull xahar tal-bejgħ tagħha lill-10 ta' l-UE (jew bejgħ mill-ġdid minn kull parti relatata fil-Komunità) u li taċċetta żjarat ta' verifika mill-Kummissjoni. Sabiex, ukoll, tkun tista' tiġi ssorveljata l-effettività ta' l-impenni, ftehim bil-kitba ġie riċevut mill-klijenti tradizzjonali ta' l-esportatur fl-10 ta' l-UE li huma wkoll ser jippermettu verifika fuq il-post fil-postijiet tan-negozju tagħhom.
2. Qbil ma' l-impenn kurrenti
(10)
Żjarat ta' verifika lill-produttur ta' l-esportazzjoni u ċerti klijenti tradizzjonali fl-10 ta' l-UE kkonfermaw li l-kumpanija kkonċernata ma kenitx qabżet il-livell kwantitattiv massimu stipulat fl-impenn. Ukoll, instab li l-kumpanija kienet b'mod ġenerali qed tirrispetta l-fluss tradizzjonali tagħha tal-kummerċ ma' klijenti individwali fl-10 ta' l-UE. Barra minn hekk, skond l-informazzjoni disponibbli, ma kien hemm l-ebda flussi sekondarji mill-10 ta' l-UE għall-15 ta' l-UE ta' importazzjonijiet tal-prodotti kkonċernati li kienu bbenefikaw mill-eżenzjoni għall-imposti anti-dumping permessi mill-impenn.
3. Analiżi tal-kundizzjoni għall-aċċettazzjoni kontinwa ta' l-impenni
(11)
Analiżi tar-rapporti ta' kull xahar, imressqa quddiem il-Kummissjoni mill-kumpanija kkonċernata u appoġġjati mid-data statistika uffiċjali disponibbli uriet li differenza evidenti kienet għada teżisti bejn il-prezzijiet għall-prodott ikkonċernat fl-10 ta' l-UE u l-15 ta' l-UE. Barra minn hekk, ġie osservat li l-volumi ta' importazzjoni mill-Ukraina lejn l-10 ta' l-UE kienu naqsu minn żmien it-tkabbir, iżda, kif indikat fl-inċiż (30) tar-Regolament (KE) Nru 991/2004, żiediet barra min-normal instabu f'volumi ta' l-importazzjoni qabel it-tkabbir fl-2003 u fl-ewwel xhur ta' l-2004. Huwa kkunsidrat li dan seta' wkoll ikkontribwixxa għat-tnaqqis fil-kwantitajiet importati lejn l-10 ta' l-UE wara t-tkabbir.
C. KONKLUŻJONI
1. Aċċettazzjoni ta' impenn
(12)
Minħabba li l-kundizzjonijiet eċċezzjonali u negattivi li predominaw qabel it-tkabbir u li ħtieġu l-impenn għadhom jeżistu, u li t-termini ta' l-impenn kienu osservati waqt il-perjodu inizzjali ta' l-applikazzjoni tagħha mill-kumpanija kkonċernata, huwa kkunsidrat li aċċettazzjoni ta' impenn offert mill-kumpanija kkonċernata għal perjodu addizjonali hija ġustifikata.
(13)
F'dak li jirrigwarda t-tul ta' dan il-perjodu addizjonali, huwa kkunsidrat li perjodu ta' applikazzjoni ta' aktar minn sitt xhur jiċħad l-idea ta' impenn li huwa ta' natura transitorja, għalhekk, l-aċċettazzjoni sejra biss tkun mill-21 ta' Novembru 2004 sa' l-20 ta' Mejju 2005 (“il-perjodu finali”).
(14)
Fir-rigward tal-livell tal-limitu kwantitattiv li għandu jiġi applikat għall-perjodu finali, dan ġie kkalkulat in segwitu għall-istess metodoloġija bħalma kienet intużat sabiex jiġi stabbilit il-limitu kwantitattiv għall-perjodu oriġinali.
(15)
Bi qbil mar-Regolament (KE) 991/2004, l-impenn jobbliga lill-produttur ta' l-esportazzjoni li jirrispetta l-limiti ta' importazzjoni u, sabiex l-impenni jistgħu jiġu sorveljati, il-produttur ta' l-esportazzjoni kkonċernat qabel ukoll li jirrispetta b'mod ġenerali l-flussi tradizzjonali tal-bejgħ tiegħu lill-klijenti individwali fl-10 ta' l-UE. Il-produttur ta' l-esportazzjoni huwa wkoll konxju li jekk jinstab li dawn il-flussi ta' bejgħ jinbidlu b'mod sinjifikanti, jew li l-impenn isir, b'mod jew ieħor diffiċli jew impossibli li jiġi ssorveljat, il-Kummissjoni hija intitolata li tirtira l-aċċettazzjoni ta' l-impenn tal-kumpanija, biex b'hekk imposti anti-dumping definittivi jiġu stabbiliti minfloku, jew inkella tista' taġġusta l-livell ta' dan il-limitu, jew tista' tieħu azzjoni oħra ta' rimedju.
(16)
Hija wkoll kundizzjoni ta' l-impenn li jekk dan jinkiser b'mod jew ieħor, il-Kummissjoni ser tkun intitolata li tirtira l-aċċettazzjoni tagħha ta' l-impenn, biex b'hekk imposti anti-dumping definittivi jiġu stabbiliti minfloku.
(17)
Il-kumpanija sejra wkoll tipprovdi lill-Kummissjoni b'informazzjoni regolari u dettaljata dwar l-esportazzjonijiet tagħha lejn il-Komunità, li jfisser li l-impenn jista' jiġi ssorveljat effettivament mill-Kummissjoni.
(18)
Sabiex il-Kummissjoni tista' tissorvelja effettivament l-aderenza tal-kumpanija ma' l-impenji, meta t-talba għar-rilaxx għaċ-ċirkolazzjoni ħielsa in segwitu għall-impenn hija mressqa quddiem l-awtorità tad-dwana rilevanti, l-eżenzjoni mill-imposta ser tkun bil-kundizzjoni li tiġi ppreżentata fattura li jkun fiha għall-inqas dawk il-punti ta' informazzjoni elenkati fl-Anness tar-Regolament tal-Kunsill (KE) 991/2004. Dan il-livell ta' informazzjoni huwa wkoll meħtieġ sabiex l-awtoritajiet tad-dwana jkunu jistgħu jaċċertaw bi preċiżjoni suffiċjenti li l-konsenja taqbel mad-dokumenti kummerċjali. Meta l-ebda fattura bħal din ma hija ppreżentata, jew meta ma taqbilx mal-prodott ippreżentat lid-dwana, l-imposta xierqa anti-dumping ser ikollha titħallas.
2. Informazzjoni għall-partijiet interessati
(19)
Kull parti li wriet interess ġiet mgħarrfa bl-intenzjoni li jiġi aċċettat impenn. L-Industrija tal-Komunità qajjmet ċertu tħassib li seta' kien hemm fluss sekondarju ta' silicon carbide Ukrain fil-15 ta' l-UE, madanakollu, waqt żjara ta' verifika mill-Kummissjoni, ġie stabbilit li s-silicon carbide in kwistjoni ma kienx ta' oriġini Ukraina. L-Industrija tal-Komunità, madanakollu esprimiet l-opinjoni li impenn m'għandux jiġi aċċettat.
(20)
Filwaqt li l-pożizzjoni ta' l-Industrija tal-Komunità fir-Rigward ta' l-aċċettazzjoni ta' impenn hija osservata, iċ-ċirkostanzi u l-ħtieġijiet ta' l-importaturi u l-utenti fl-10 ta' l-UE għandhom ukoll jiġu kkunsidrati. F'bilanċ, minħabba l-importanza tal-provvista kontinwa għal klijenti fl-10 ta' l-UE, huwa kkunsidrat li din hija aktar importanti mit-tħassib ta' l-Industrija tal-Komunità.
(21)
L-ebda kumment jew sottomissjoni oħra ma saru li wasslu għat-tbiddil tal-ħsieb tal-Kummissjoni f' dan ir-rigward.
IDDEĊIDIET KIF ĠEJ:
Artikolu 1
L-impenn offert mill-produttur ta' l-esportazzjoni msemmi hawn taħt, b'rabta mal-proċedura anti-dumping fir-rigward ta' l-importazzjoni tas-silicon carbide li joriġina, inter alia, fl-Ukraina huwa b'dan aċċettat:
Pajjiż
Kumpanija
Kodiċi Taric Addizzjonali
L-Ukraina
Prodott u esportat mill- Open Joint Stock Company“Zaporozhsky Abrasivny Combinat”, Zaporozhye, Ukraina, lill-ewwel klijent indipendenti fil-Komunità li qed jagħmilha ta' importatur
A523
Artikolu 2
Din id-Deċiżjoni għandha tidħol fis-seħħ fil-ġurnata wara dik tal-pubblikazzjoni tagħha fil-Ġurnal Uffiċjali ta' l-Unjoni Ewropea u ser tibqa' fis-seħħ sa' l-20 ta' Mejju 2005.
Magħmula fi Brussell, fid-19 ta' Novembru 2004.